ยูโอบีชิงลูกค้าเจนวาย
&#8220;ยูโอบี&#8221; เปิดศึกชิงลูกค้าเจนวายตอนปลาย ดันยอดใช้จ่ายผ่านบัตรโต 3 เท่าของตลาด
3 ก.พ. 2560

“ยูโอบี” เปิดศึกชิงลูกค้าเจนวายตอนปลาย ดันยอดใช้จ่ายผ่านบัตรโต 3 เท่าของตลาด
นายธีรวัฒน์ ตรีรัตน์ดิลกกุล ผู้ช่วยกรรมการผู้จัดการใหญ่ ธนาคารยูโอบี (ไทย) เปิดเผยว่า ธนาคารได้ออกบัตรเครดิต ยูโอบี โยโล่ แพลทินัม ที่มุ่งเน้นเจาะกลุ่มเจนวาย ที่มีสิทธิประโยชน์พิเศษที่สอดคล้องกับลักษณะการใช้ชีวิตเฉพาะตัว มีศักยภาพการใช้จ่าย และมี ความคุ้นเคยกับธุรกรรมการเงินออนไลน์ กำหนดรายได้ขั้นต่ำ 1.5 หมื่นบาทตั้งเป้าออกบัตรให้ได้ 5 หมื่นใบ ในปีนี้
อย่างไรก็ดี ธนาคารคำนึงถึงคุณภาพสินเชื่อเป็นหลัก โดยเลือกรุกลูกค้าเจนวาย อายุระหว่าง 29-35 ปี ที่มีอาชีพการงานมั่นคงและมีความรับผิดชอบ มากกว่าเจนวายที่อายุน้อย หลังข้อมูลเครดิตบูโร ระบุว่า เจนวายหรือผู้ที่มีอายุ 20-35 ปี เป็นกลุ่มที่มีการก่อหนี้สูงที่สุด มีความเสี่ยงผิดนัดชำระและเป็นหนี้ที่ไม่ก่อให้เกิดรายได้ (เอ็นพีแอล)
ทั้งนี้ จากการสำรวจตลาดบัตรเครดิตทั้งระบบ พบว่ามีสัดส่วนผู้ถือบัตรเป็นเจนวาย 50% ยอดใช้จ่ายผ่านบัตรของเจนวายเฉลี่ยอยู่ที่ 8,000-1 หมื่นบาท/คน/เดือน แต่ในกลุ่มเจนวายที่อายุ 29-35 ปี จะใช้จ่ายมากกว่าอยู่ที่ 1-1.5 หมื่นบาท/คน/เดือน ปัจจุบันธนาคารมีสัดส่วนลูกค้าเจนวายอยู่ประมาณ 10% ของฐานบัตร จึงให้ความสำคัญกับลูกค้ากลุ่มนี้มากขึ้น แต่ไม่ได้ตั้งเป้าจะเพิ่มสัดส่วนขึ้นเป็นพิเศษ
นายธีรวัฒน์ กล่าวว่า ยอดการใช้จ่ายผ่านบัตรปีนี้ ตั้งเป้าเติบโตก้าวกระโดดให้ได้ 3 เท่าของตลาด จากเศรษฐกิจที่คาดว่าจะเติบโต 3.2% เท่ากับปีที่แล้ว ยอดใช้จ่ายผ่านบัตรทั้งระบบเติบโต 7% ไม่ต่างกัน แต่ธนาคารยูโอบี (ไทย) ตั้งเป้าผลักดันยอดใช้จ่ายผ่านบัตรเติบโต 22% จากปีที่แล้วเติบโต 14% มากกว่าตลาด 2 เท่า
ด้านหนี้ที่ไม่ก่อให้เกิดรายได้ (เอ็นพีแอล) ตั้งเป้าคุมให้อยู่ระดับ 2% ของสินเชื่อรวม หลังจากปีที่แล้ว เอ็นพีแอล อยู่ที่ 2.1% ต่ำกว่าตลาดรวมที่ 3.7% ขณะที่ปีนี้มีแผนจะออกบัตรเครดิตใหม่อีก 2 ประเภท ในไตรมาส 2 และ 3 คาดว่าสิ้นปีจะมีฐานบัตร 8.7 แสนใบ และจะเพิ่มให้ได้ 1 ล้านใบ ภายในปี 2561